הופעה באילת, פורים 2015
**בן רביד** (נולד ב-21 במאי 1990) הוא שחקן ופעיל חברתי ישראלי.

ביוגרפיה
--------

בן רביד נולד וגדל בקריית ביאליק. למד בחוג דרמה בהנחיית תומר רוסו ושיחק בתיאטרון המקומי.

בין גיל 12 לגיל 18 היה חבר בלהקת "צעירי ביאליק" המופיעה בארץ ובעולם (ארצות הברית ואירופה). הוא בוגר תיכון אורט ביאליק (2008) עם בגרות מלאה, בו למד במגמת תיאטרון. במסגרת בית הספר ביים את המחזה "פופר" מאת חנוך לוין ושיחק בתפקיד אדון שוורץ.
ב-2008 היה מנהל מטה הצעירים של מפלגת "קדימה" בקרית ביאליק.

הופעתו הראשונה של בן רביד בטלוויזיה הייתה בתפקיד ראשי בסרט "אח שלי" מתוך הפרויקט "ילדים יוצרים סרטים". הסרט זכה בארץ מקום ראשון, ובפסטיבל צ'אק ג'וניור זכה בקטגוריית צוות השחקנים הטוב ביותר – מקום ראשון, והסרט הטוב ביותר - מקום שלישי (2005). בעקבות הסרט זומן לאודישנים לסדרת הטלוויזיה "עולם מושלם", בה שיחק בתפקיד הראשי של דניאל, נער העובר להתגורר בפנימיית בן שמן לאחר שאביו נהרג ואמו (אסנת חכים) התחתנה עם גבר אחר. בפנימייה הוא נרשם ללימודי איגרוף אצל יואב (סמי הורי).

רביד שיחק בעונה חמישית של הסדרה "ראש גדול". הוא גילם את דמותו של אור שטמפפר, תלמיד חדש שמצטרף לבית הספר. אור הוא בן עשירים שמתחזה לעני כדי לבחון את יחס החברה לעניים. הוא שיחק בעונה השלישית של הסדרה "אמא'לה". הוא גילם את דמותו של מדריך בצופים שמנהל רומן עם רותם (סיון לוי), בתה החורגת של אפרת (אורנה בנאי). בנוסף לכך שיחק בסדרות "המקום", "בלי גרביים" ו"פרשת השבוע". שיחק בתפקיד אורח בסרט "שבעה", הסרט השני בטרילוגיה של שלומי ורונית אלקבץ. שיחק בעונה הרביעית והחמישית של סדרת הטלוויזיה "גאליס".

בצה"ל שירת שירות מלא כמפקד וכלוחם בגדוד "נמר" של חיל התותחנים (2011-2008). בשנת 2011 קיבל את אות מצטיין נשיא מדינת ישראל ואת אות מצטיין מפקד חיל התותחנים. כיום הוא מפקד במילואים ומשרת באחת האוגדות הצפוניות.

בתום שירותו הצבאי התגורר תשעה חודשים באילת, שם עבד ברשת ישרוטל. אחר-כך היה מנהל קמפיין ומועמד מספר 3 ברשימת "צעירים למען ביאליק" למועצת העיר קריית ביאליק. באותה תקופה ניהל את הסניף הצפוני של רשת "מולקולה".

ב-2013 החל ללמוד לתואר ראשון במשפטים במכללה האקדמית נתניה. הוא חבר בכתב העת האקדמי של המכללה 'מאזני משפט'. חבר בוועדות עירוניות: מאבק בסמים ואלכוהול, מלגות, צעירים, חינוך וועדת תחבורה (2016-2013). דירקטור ברשת המתנ"סים של עיריית קריית ביאליק, חבר ועדת מכרזים ותוכניות ברשת המתנ"סים בקריית ביאליק (2016-2013). מנהל פרויקטים במרכז הצעירים של קריית ביאליק (2014-2013). מרצה בסדנאות 'שיימינג' לבני נוער בקריית ביאליק כחלק מתוכנית עירונית לטיפול בנושא (2016).

ביולי 2015 השתתף במחזמר "גריז", בתפקיד הראשי - דני זוקו. המחזמר התקיים באודיטוריום "אניס" ביפו. באותה שנה השתתף במחזמר של רשת מלונות ישרוטל "המסיבה הגדולה", לצד מיקי ונווה צור.

בשנת 2015 הוציא סינגל שנקרא 'אם את הולכת לי' אותו כתב והלחין ניר חלבני והופק מוזיקלית על ידי ירדן (ג'ורדי) פלג. את הקליפ לסינגל עשה בשיתוף פעולה עם מגזין הנוער "פרוגי".

כתב טור שבועי ב"מעריב לנוער" וב-mako בו כתב על חוויותיו מאחורי הקלעים בפרויקטים ועל נושאים הקשורים לבני נוער (שיימינג, התנדבות, הצלחה וכו') - 2015-2016.

מופיע במופע יחיד שרץ ברחבי הארץ, שירי קאברים מוכרים לילדים ונוער בליווי רקדניות, בהפקת חברים הפקות. חבר בהרכב המוזיקלי 'המגזימנים' ביחד עם חברים נוספים מהסדרה "גאליס".

משחק כיום בהצגה 'אי המטמון' בתפקיד ראשי, בהפקת תיאטרון אורנה פורת, בבימוים של משה בן שושן ורענן ניסים פררה, כוריאוגרפיה עומר זימרי (2016)

מרצה, מורה ומעביר כיתות אמן לילדים ונוער בנושאים: משחק מול מצלמה, תיאטרון, סדנת קואוצ'ינג ושיימינג (2016-2015). מוביל צוות קריות של היוזמה החברתית 'זיכרון בסלון'.

תפקידים
-------

### משחק בטלוויזיה

| שנה | סדרה | ערוץ | במאי | חברת הפקות | תפקיד |
| --- | --- | --- | --- | --- | --- |
| 2014 | גאליס (עונה רביעית וחמישית) | ערוץ הילדים של HOT | עודד רז | דורי מדיה דרסט | אודי קורמן |
| 2008 | ראש גדול (עונה חמישית) | ערוץ הילדים של yes |  | שי נשר הפקות | אור שטמפפר |
| 2007 | בלי גרביים (עונה שנייה) | ערוץ לוגי | יובל כהן ועידו גלס | נגה תקשורת + מטר פלוס הפקות | עידו |
| 2005 | עולם מושלם | ערוץ הילדים של יס | ציון רובין | נגה תקשורת + מטר הפקות | דניאל |

### משחק בקולנוע

| שנה | סרט | במאי | תפקיד | פסטיבלים והצגות |
| --- | --- | --- | --- | --- |
| 2013 | בערבות הנגב (סרט קצר) | עומר נהרי | תפקיד ראשי | ערוץ 2 ופסטיבל קולנוע דרום |
| 2008 | יוסי ויסמין (סרט קצר) | ניר נאמן | תפקיד ראשי | פסטיבל FUKING DIFFERENT תל אביב וברלין |
| 2008 | שבעה | שלומי ורונית אלקבץ | תפקיד אורח | הסרט פתח את פסטיבל קאן. היה מועמד ל-13 פרסי אופיר, מתוכם זכה בשניים |
| 2006 | חמור לבן (סרט סטודנטים) | עילית מטלון | תפקיד ראשי |  |
| 2005 | אח שלי (סרט טלוויזיה מתוך הפרויקט "ילדים יוצרים סרטים) | איריס רובין | תפקיד ראשי | הסרט זכה בתחרות ארצית מקום ראשון, ונסע לפסטיבל "צ'אק ג'וניור" שבאיטליה, זכה בקטגוריית צוות השחקנים הטוב ביותר – מקום ראשון והגיע לשלישייה הראשונה בקטגוריית הסרט הטוב ביותר (2005) |

### משחק בתיאטרון

| שנה | הצגה | במאי | כוריאוגרף | תיאטרון/חברת הפקות | תפקיד |
| --- | --- | --- | --- | --- | --- |
| 2016 | אי המטמון (הצגה) | משה בן שושן ורענן ניסים פררה | עומר זימרי | תיאטרון אורנה פורת | ג'ים |
| 2015 | גריז (מחזמר) | שחר ישי | עומר זימרי | התיאטרון הארצי לנוער | דני זוקו |

קישורים חיצוניים
----------------

ויקישיתוף מדיה וקבצים בנושא **בן רביד** בוויקישיתוף
* בן רביד, ברשת החברתית פייסבוק
* בן רביד, במיזם "אישים" לתיעוד היצירה הישראלית
* בן רביד, במסד הנתונים הקולנועיים IMDb (באנגלית)
* בן רביד, באתר "אידיבי", מאגר הידע העברי לקולנוע ישראלי ועולמי
* יעל קישון, ‏פוליטיקה צעירה, באתר ‏מאקו‏, 12 באוגוסט 2013
* שמעון בן עמי, ארבעה חיילים מקריית ביאליק – מצטייני הנשיא והרמטכ"ל, באתר זה פה, 2 בפברואר 2014
* טריילר של הסרט "בערבות הנגב", קדימון הסרט באתר יוטיוב
* בן רביד בשיר "ראש גדול – עונה חמישית", סרטון באתר יוטיוב
* בן רביד ב"אמאלה" עונה שלישית
* אפיק מרזוק, בן רביד: "אני אחד מכוכבי הנוער שנותן את הכי הרבה תשומת לב", באתר בא-לי!, 1 בנובמבר 2015